Il-Kunsill (ECOFIN): JILQA' s-sitt Rapport tal-Kummissjoni dwar il-Mekkaniżmu ta' Twissija (AMR) li jimmarka l-punt ta' tluq taċ-ċiklu annwali tal-Proċedura ta' Żbilanċ Makroekonomiku (MIP) fil-kuntest tas-Semestru Ewropew 2017. JIKKONDIVIDI B'MOD ĠENERALI l-analiżi orizzontali tal-Kummissjoni tal-aġġustament tal-iżbilanċi makroekonomiċi fl-UE u fiż-żona tal-euro. JILQA' l-progress ulterjuri li sar mill-Istati Membri fil-korrezzjoni tal-iżbilanċi tagħhom, li b'hekk jikkontribwixxu għar-riekwilibriju fl-UE u fiż-żona tal-euro. JINNOTA l-irkupru li qed ikompli għaddej iżda li għadu moderat u l-inflazzjoni baxxa, li jkomplu jkunu ta' piż fuq it-tnaqqis tal-iżbilanċi u fuq ir-riskji makroekonomiċi. JISSOTTOLINJA li minkejja t-titjib, l-isfidi u r-riskji ġeneralment jibqgħu l-istess u jinħtieġ progress ulterjuri fuq azzjonijiet ta' politika biex jiġu indirizzati l-iżbilanċi, b'mod partikolari l-livelli elevati ta' dejn, fl-isfond ta' produzzjoni potenzjali li qed tonqos u tkabbir tal-produttività u rati tal-qgħad li jibqgħu storikament għoljin. Fl-istess ħin, jippersistu l-bilanċi favorevoli fil-kontijiet kurrenti f'xi Stati Membri taż-żona tal-euro bi ħtiġijiet relattivament baxxi ta' tnaqqis fl-ingranaġġ u f'xi ċirkostanzi jistgħu jindikaw żbilanċi kbar fit-tfaddil l-investiment li jistħoqqilhom progress fl-azzjonijiet ta' politika. JINNOTA li r-riekwilibriju ta' defiċits għal pożizzjonijiet ta' bilanċ favorevoli f'ħafna pajjiżi taż-żona tal-euro flimkien ma' bilanċi favorevoli persistenti u għoljin f'oħrajn implika aġġustament asimmetriku li jwassal għal pożizzjoni ta' bilanċ favorevoli kbir u li qed jikber fiż-żona tal-euro kollha kemm hi li l-konsegwenzi tagħha jistħoqqilha aktar attenzjoni. B'mod ġenerali, JAQBEL dwar il-ħtieġa għal aktar sforzi ta' riforma deċiżiva biex jiġi promoss l-investiment u jiġi żblukkat il-potenzjal għat-tkabbir. JIEĦU NOTA tal-iskrinjar ekonomiku bażiku ppreżentat mill-Kummissjoni fir-Rapport dwar il-Mekkaniżmu ta' Twissija (AMR). JIRRIKONOXXI l-ħtieġa għal analiżi ulterjuri permezz ta' analiżi fil-fond (IDRs) tal-iżviluppi reċenti fit-13-il Stat Membru fejn is-sena li għaddiet ġew identifikati żbilanċi sabiex jiġi vvalutat jekk l-iżbilanċi humiex qed jonqsu, jippersistu jew jiggravaw, b'kont meħud tal-implimentazzjoni ta' miżuri rilevanti biex jingħelbu l-iżbilanċi, inklużi dawk rakkomandati qabel fil-kuntest tas-Semestru Ewropew. JINNOTA li għad fadal vulnerabbiltajiet f'xi Stati Membri li għalihom ma jinħtiġux l-IDRs f'dan l-istadju, u jeħtieġ li jiġu ssorveljati l-iżviluppi. JILQA' l-intenzjoni tal-Kummissjoni li tippubblika fi Frar l-IDRs inkorporati fir-Rapporti tal-Pajjiżi, li jintegraw ukoll l-analiżi addizzjonali tal-Kummissjoni dwar kwistjonijiet strutturali oħra rilevanti għas-Semestru Ewropew. JISSOTTOLINJA l-ħtieġa li wieħed jikkonċentra fuq l-indirizzar tal-isfidi ewlenin bħad-dejn għoli privat u barrani, il-kompetittività u t-tkabbir potenzjali dgħajfa, ir-riskji assoċjati ma' prezzijiet tad-djar li qed jogħlew, il-bilanċi favorevoli u d-defiċits fil-kont kurrenti, kwistjonijiet ta' aġġustament riflessi f'livell għoli tal-qgħad, filwaqt li ssir distinzjoni b'mod ċar bejn l-isfidi tal-Istati Membri f'termini ta' sorsi u severità tar-riskji sabiex jiġu enfasizzati prijoritajiet ċari u tiġi żgurata azzjoni rapida. JISSOTTOLINJA li għandu jiġi sfruttat il-potenzjal sħiħ tal-proċedura MIP, bil-parti korrettiva applikata fejn xieraq. JILQA' l-pubblikazzjoni mill-Kummissjoni ta' kompendju fuq l-MIP, li jipprovdi deskrizzjoni ġenerali ta' kif jiffunzjona l-qafas tal-MIP u kif l-applikazzjoni tiegħu evolva matul iż-żmien. JISSOTTOLINJA li t-trasparenza u l-prevedibbiltà tal-MIP, b'mod partikolari ż-żamma tal-kategoriji attwali ta' żbilanċi, huma essenzjali biex tiġi żgurata s-sjieda tal-proċedura tal-Istati Membri, li min-naħa tagħha hija ċentrali għall-effettività tal-MIP. JENFASIZZA l-ħtieġa li titkompla l-ħidma teknika biex tiġi valutata l-adattezza tat-tabella ta' valutazzjoni u jiġu żviluppati u jittejbu aktar l-għodod analitiċi u l-oqfsa għall-valutazzjoni tal-iżviluppi u l-forzi wara l-ħolqien u t-tnaqqis ta' żbilanċi u effetti kollaterali relatati bil-ħsieb li jittejbu aktar l-analiżi u r-riżultati sottostanti. JIKKUNSIDRA li l-monitoraġġ speċifiku għall-MIP jgħin it-trawwim ta' implimentazzjoni effettiva ta' miżuri li jindirizzaw żbilanċi makroekonomiċi. JIEĦU NOTA tal-estensjoni ta' monitoraġġ speċifiku lill-Istati Membri kollha kkonċernati mis-sorveljanza tal-MIP u JILQA' s-simplifikazzjoni tal-proċedura. JISSOTTOLINJA l-importanza li jinżammu prattiki stabbli u trasparenti fir-rigward tal-implimentazzjoni ta' monitoraġġ speċifiku. JAQBEL b'mod ġenerali mal-valutazzjoni pprovduta mill-Kummissjoni fir-rapporti ta' monitoraġġ speċifiku dwar l-azzjoni meħuda mill-Istati Membri bi żbilanċi fil-kuntest tal-MIP u l-lakuni ta' politika li fadal. JINNOTA li l-maġġoranza kbira ta' rapporti ta' monitoraġġ speċifiku ġiet diskussa diġà f'kumitati tal-Kunsill, u li r-rapporti ta' monitoraġġ speċifiku li fadal ta' Spanja, il-Portugall u l-Irlanda ser jiġu diskussi kmieni fl-2017 fil-kuntest tar-rapporti ta' sorveljanza ta' wara l-programm tagħhom. JISTIEDEN lill-Kummissjoni tagħmel segwitu tas-sejbiet mill-monitoraġġ speċifiku b'mod konsistenti u effettiv f'dak li jikkonċerna l-implimentazzjoni tal-MIP, u JISTIEDEN lill-Istati Membri biex jindirizzaw b'mod ambizzjuż u konkret il-lakuni ta' politika identifikati fil-kuntest ta' monitoraġġ speċifiku bil-ħsieb li jiġu kkoreġuti żbilanċi dannużi. Ara l-paġna tal-laqgħa